Martin Müürsepp

**Martin Müürsepp** (sündinud 26. septembril 1974 Tallinnas) on Eesti korvpallitreener ja endine elukutseline korvpallur. 

Müürsepp on Eesti üks edukamaid rahvusvahelise haardega korvpallureid, kes on mänginud mitu hooaega NBA ja Euroopa parimates klubides. Aastatel 1993–2007 ka Eesti korvpallikoondisse kuulunud Müürsepp valiti 2020. aastal Eesti Korvpalli Kuulsuste Halli ja 2025. aastal Eesti Spordi Kuulsuste Halli. Tema kui paljude korvpallifännide lemmiku hüüdnimi on **Mürka**.

## Klubikarjäär
### Karjääri algus
Müürsepp alustas korvpallitreeninguid 1984. aastal treener Andres Sõbra käe all. Ta mängis aastatel 1989–1990 Nõukogude Liidu noortekoondises, 1990–1992 Tallinna Kalevis, 1992–1993 Rootsis Alvik Basketis, 1993–1995 Iisraelis Maccabi Tel Avivis ning 1995–1996 taas Tallinna Kalevis. Viimases tuli ta 1996. aastal Eesti meistriks.

### NBA
Müürsepp valiti 1996. aasta NBA *draft*'i esimese ringi 25. valikuna Utah Jazzi, kust ta kohe Miami Heati edasi vahetati. Miami rivistuses alustas Müürsepp ka oma NBA karjääri. Miami peatreener ütles intervjuus Müürsepa kohta järgmist: "*He's an excellent shooter and he can play small forward or power forward.*" (eesti keeles: "Ta on suurepärane viskaja, kes suudab mängida nii väikese kui ka suure ääremängija positsioonil."). Müürsepast avaldati isegi NBA mängijakaart, kuhu oli trükitud sama iseloomustus. Miami Heatis mängides olid Müürsepa keskmised näitajad 1,7 punkti ja 0,3 lauapalli mängus.

1996/1997. NBA hooaja keskel vahetati Müürsepp Dallas Mavericksi. Selles meeskonnas sai Müürsepp palju rohkem mänguaega ja tema näitajad tõusid 4,7 punkti ja 2,2 lauapallini mängus. Müürsepa rekordid NBA-s on 24 punkti ja 14 lauapalli mängus Los Angeles Clippersi vastu. Kokku on Müürsepp NBA-s mänginud Dallas Mavericksi ja Miami Heati meeskonnas 83 mängu, milles tõi keskmiselt 11,5 minutiga 4,7 punkti ja 2,2 lauapalli. 

### Kreeka
Pärast 1997/1998. hooaega ei pikendanud Dallas Müürsepaga lepingut ja Müürsepp lahkus Ameerika Ühendriikidest. Peagi saabus Kreekast korralik pakkumine. Müürsepp siirdus kolmeks aastaks Kreekasse mängima Aris Thessaloniki ja AEK Ateena meeskonnas. Koos AEK-ga on Müürsepp võitnud Saporta karika 2000. aastal ning 2000. ja 2001. aastal Kreeka korvpallikarika. Ateena AEK ridades viskas Müürsepp keskmiselt 9,2 punkti ja hankis 4,6 lauapalli mängus.

### Venemaa
2001/2002. hooajal liitus Müürsepp Venemaa meistriliigaklubi Kaasani UNICS-iga. Kaasaniga lõpetas Müürsepp hooaja hõbemedaliga, jäädes alla ainult Moskva CSKA-le. 2003/2004. hooajal mängis Müürsepp Kaasaniga 2004. aasta FIBA EuroCupi finaalis, kus ta tunnistati finaali kõige väärtuslikumaks mängijaks. Müürsepp jäi Moskva CSKA juhtkonnale silma ja palgati Venemaa meistriklubisse mängima. Ta mängis Moskva CSKA-s 2004/2005. hooajal ning tuli Venemaa meistriks. Järgmisel aastal naasis Müürsepp Kaasani UNICS-isse.

### Eesti ja Austraalia
2006/2007. hooajaks liitus Müürsepp Eesti meistriliigaga ja asus mängima Tartu Ülikool/Rocki koosseisus. Eesti Korvpalli Meistriliiga (KML) finaalis alistati BC Kalev/Cramo mängudega 4 : 2. Pärast üht hooaega Eestis siirdus Müürsepp edasi Austraalia meistriliigaklubi Melbourne Tigersi rivistusse. Müürsepp lahkus 2007. aasta detsembris sealt vigastuse tõttu.

Alates 29. veebruarist 2008 mängis Müürsepp BC Kalev/Cramos. Hooajal 2009/2010 mängis ta BC Rakvere Tarvases, misjärel lõpetas elukutselise sportlase karjääri ja alustas treeneritööd.

## Koondisekarjäär

Aastatel 1993–2007 Eesti korvpallikoondisse kuulunud Müürsepp saavutas koondisega 2001. aasta Euroopa meistrivõistlustel 14. koha.

## Treeneritöö
Müürsepp on olnud aastatel 2010–2017 BC Kalev/Cramo abitreener, tema treenitav meeskond on tulnud aastatel 2011–2014 ja 2016–2017 Eesti meistriks, võitnud 2015. ja 2016. aastal Eesti karika ning saanud 2013. aastal Balti liigas kolmanda koha. 

Ta on olnud 2013. aastal Valgevene korvpallikoondise abitreener, 2018. aastal ja 2021. aastast Tallinna Kalev/TLÜ meeskonna abitreener ning aastatel 2019–2020 peatreener.

## Saavutused
### Klubiga

 '''Tallinna Kalev''' 
* Eesti meister: 1996

 **AEK Ateena**
* Saporta karikas: 2000
* Kreeka karika võitja: 2000, 2001

 **UNICS Kazan**
* FIBA EuroCupi võitja: 2004

 **Moskva CSKA**
* Venemaa meister: 2005
* Venemaa karika võitja: 2005

 '''Tartu Rock'''
* Eesti meister: 2007

### Individuaalselt
 **UNICS Kazan**
* FIBA EuroCup: 2004 finaali väärtuslikem mängija (MVP)

## Harrastused
### Muusika
Martin Müürsepa esituses kõlanud lauludest on nii massimeedia kaudu kui ka avalikel staadioni- ja lauluväljakuüritustel populaarseks saanud "Sõbra laul", "Aurik Viljandist" ja "Tallinn on lähedal", mida ta on esitanud koos Erich Kriegeriga. "Sõbra laul" salvestati 1998. aastal, kui NBA-s oli streik ning Müürsepp oli kodumaal käimas. Lugu pole unustatud: see kõlas ka 2019. aastal toimunud retrofestivalil "We love the 90's".

### Tänavakorvpall
Tippsportlasena suviti kodumaal puhkust veetes lõi Müürsepp meelelahutuseks sageli kaasa Tallinna lauluväljakul toimunud legendaarsetel tänavakorvpallisarja etappidel (tänavakorvpall sai 1990. aastate lõpus muu maailma eeskujul Eestiski populaarseks), mida oli vahel jälgimas kümneid tuhandeid pealtvaatajaid. Väidetavalt oli tema käes selliste Eesti etappide võitude rekord. Ehkki profikorvpalluril on suur oht end asfaldil mängides vigastada, on Müürsepp öelnud, et ta pidas siinsete heade spordisõpradega koos lustimist isiklikust ohutusest tähtsamaks. "Ma ei kartnud vigastusi, sest minu põhimõte on olnud, et mängi nii, et sa ei saa vigastada," on Müürsepp öelnud.

2012. aastal jõudis tema kui treeneri juhendatav Eesti tänavakorvpallimeeskond Ateenasse FIBA 3x3 korvpalli maailmameistrivõistluste turniirile.

## Viited

## Välislingid
*NBA profiil
*NBA profiil
*Moskva CSKA mängija profiil
*Ateena AEK mängija profiil
*